A Tanács 902/2001/EK rendelete

(2001. május 7.)

az Ausztráliából, Indonéziából és Tajvanról származó szintetikus poliészter fonalak behozatalára vonatkozó végleges kiegyenlítő vám kivetéséről szóló 978/2000/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az Európai Közösségben tagsággal nem rendelkező országokból érkező szubvencionált importtal szembeni védelemről szóló, 1997. október 6-i 2026/97/EK tanácsi rendeletre [1], és különösen annak 15. cikkére,

tekintettel a Bizottság által a Tanácsadó Bizottsággal folytatott konzultációkat követően előterjesztett javaslatra,

mivel:

(1) A 978/2000/EK rendelet [2] végleges kiegyenlítő vámot vetett ki az Ausztráliából, Indonéziából és Tajvanról származó szintetikus poliészter fonalak behozatalára.

(2) A tajvani exportőr gyártók két indítványt nyújtottak be az Elsőfokú Bírósághoz a Tanács ellen, amelyekben a Szerződés 230. cikkével összhangban kérték a 978/2000/EK rendelet érvénytelenítését; ennek alapján nyilvánvalóvá vált, hogy a 978/2000/EK rendeletben Tajvan esetében a támogatás mértékének megállapításához alkalmazott módszer egy része nincs összhangban a Közösség intézményeinek megfontolásaival és azzal, ahogyan a Közösség intézményei az ezt követő eljárásokban kezeltek alapvetően azonos adatokat. Az egyik konkrét támogatási rendszerben az "automatizálás és környezetvédelem eszközeinek vásárlására vonatkozó adójóváírást", amely a helyben megvásárolt eszközökre érvényes, az indítvány tárgyát képező rendelet értelmében kiegyenlíthetőnek találták. A kiegyenlíthető támogatás összegére vonatkozó számításoknál azonban olyan módszert alkalmaztak, amelyet a Tajvanból származó egyes polietilén tereftalát termékek behozatalára vonatkozó későbbi eljárásokban felülvizsgáltak. Hivatkoznak az 1741/2000/EK bizottsági rendeletre [3], a 2603/2000/EK tanácsi rendeletre [4], amelyek többek között megszüntetik a Tajvanból származó polietilén-tereftalát behozatalának támogatása ellen indított eljárást. Ilyen körülmények között döntés született arról, hogy felülvizsgálják a Tajvanból származó behozatal támogatásának összegére vonatkozó számításokat, elsősorban azért, hogy kiderítsék, lehet-e a felülvizsgált módszerek alkalmazásának bármilyen számottevő hatása az adott országra vonatkozó megállapításokra. Megállapítást nyert, hogy ez a támogatási rendszer csak Tajvanban létezik, ezért az Ausztráliából és Indonéziából származó behozatal támogatásának vizsgálatánál ezt figyelmen kívül hagyták.

(3) A Tajvan esetében kezdeményezett felülvizsgálat során kiderült, hogy a felülvizsgált módszer alapján megállapított támogatás mértékét tekintve de minimis, azaz a támogatásnak az ország egészére kivetített mértéke kevesebb, mint 1 %. Ezért a Tajvanból származó poliészter műszál importjára kivetett kiegyenlítő intézkedéseket visszamenő hatállyal el kell törölni.

(4) A Tajvanra vonatkozó intézkedések hatályon kívül helyezésének az Ausztráliából és Indonéziából származó szintetikus poliészter fonalak behozatalára vonatkozó eredeti megállapításokra gyakorolt potenciális hatását illetően megvizsgálták, a Tajvanra vonatkozó de minimis támogatás megállapítása befolyásolhatta-e kedvezőtlenül a károkozásra, az okozati viszonyra és a Közösség érdekére vonatkozó következtetéseket. Megállapították, hogy különös tekintettel az Ausztráliából és Indonéziából származó behozatal mennyiségének és piaci részesedésének jelentős növekedésére és súlyos árromboló hatására, az eredeti megállapítások az Ausztráliából és Indonéziából származó behozatal tekintetében nem megalapozatlanok,

ELFOGADTA EZT A RENDELETET:

1. cikk

A 978/2000/EK rendelet a következőképpen módosul:

1. Az 1. cikk (1) bekezdésének helyébe a következő szöveg lép:

"(1) A 55032000 KN-kód alá tartozó, Ausztráliából és Indonéziából származó, nem kártolt, nem fésült vagy más módon fonásra nem előkészített vágott poliészter szálra végleges kiegyenlítő vámot kell fizetni.";

2. Az 1. cikk (2) bekezdésének helyébe a következő szöveg lép:

"(2) Az alább felsorolt cégek termékei esetében az elvámolás előtti közösségi nettó határparitásos árra alkalmazandó vámtétel mértékét a termékek származási országai szerint az alábbiak szerint kell megállapítani:

1. Ausztrália

Vállalat | Vámtétel (%) | TARIC kiegészítő kód |

Leading Synthetics Pty Ltd, Melbourne, Victoria | 6,0 | A059 |

Minden más ausztrál vállalat | 6,0 | A999 |

2. Indonézia

Vállalat | Vámtétel (%) | TARIC kiegészítő kód |

PT. Indorama Synthetics TbK Graha Irama, 17th floor Jl. H. R. Rasuna Said Blok X-1 Kav. 1-2 PO Box 3375 Jakarta 12950 | 0 | A051 |

PT. Panasia Indosyntec TbK Jl. Garuda 153/74 Bandung 40184 | 0 | A052 |

PT. Susilia Indah Synthetic Fiber Industries Jl. Kh. Zainul Arifin Kompleks Ketapang Indah Blok B 1 n. 23 Jakarta 11140 | 0 | A054 |

PT. GT Petrochem Industries TbK Exim Melati Building, 9th floor Jl. M. H. Thamrin Kav. 8-9 Jakarta 10230 | 0 | A053 |

PT. Teijin Indonesia Fiber Corporation TbK 5th floor Mid Plaza 1 Jl. Jend. Sudiman Kav. 10-11 Jakarta 10220 | 0 | A055 |

Minden más vállalat | 10 | A999" |

3. A 2. cikk (1) bekezdésének helyébe a következő szöveg lép:

"A 123/2000/EK rendelet alapján az Ausztráliából származó behozatalra kivetett ideiglenes kiegyenlítő vámmal biztosított összegeket az ezzel a rendelettel véglegesen kivetett vám mértékének megfelelően kell beszedni. A végleges kiegyenlítő vám mértéke fölött beszedett összegeket vissza kell fizetni.".

2. cikk

A Tajvanból származó behozatalra a 978/2000/EK rendelet értelmében beszedett kiegyenlítő vámokat az érintett importőröknek vissza kell téríteni.

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Az 1. cikket 2000. május 13-i hatállyal kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 7-én.

a Tanács részéről

az elnök

B. Ringholm

[1] HL L 288., 1997.10.21., 1. o.

[2] HL L 113., 2000.5.12, 1. o.

[3] HL L 199., 2000.8.5, 6. o.

[4] HL L 301., 2000.11.30., 1. o.

--------------------------------------------------